M. Číž, poslanec: (2004-03-17):
Je faktom, že veľmi pozorne som počúval viacerých kolegov a poviem úprimne, nerozumiem celkom, ale pripúšťam aj to, že sa môžem, samozrejme, mýliť aj ja. Pre mňa je to, že prišiel návrh na zriadenie takéhoto výboru s tým, že v pozadí toho návrhu je obava zo sociálne neúnosných dôsledkov rôznych reforiem, a teda že sa zademonštruje, že viacerí akosi cítime, že reformy nie sú koordinované, nie sú definované základné hodnoty, z ktorých tie reformy vychádzajú, a zároveň tam cítim, že nie je v procese schvaľovania reforiem náležitá úloha parlamentu a že sa treba zamyslieť nad úrovňou reálnej kontroly parlamentu a v konečnom dôsledku aj úlohu parlamentu v procese výraznej rekonštrukcie štátu, transformácie a výrazného zásahu do jeho charakteru s tým, že hodnoty, ktoré sú východiskom pre takéto konanie, prakticky nie je možné konzultovať, diskutovať, nie je možné k nim zaujímať stanovisko. Vážené kolegyne, kolegovia, ja som osobne z tejto tribúny niekoľkokrát veľmi tvrdo kritizoval vládu za to, že slovo reforma je dva roky najdôležitejším a najpoužívanejším slovom na Slovensku, ale žiadny návrh na reformu a žiadne hodnotové posúdenie reforiem sme nikdy v tomto parlamente nemali. Zoberme si celú reformu verejnej správy. Zvlášť tú, ktorá sa diala teda na jeseň minulého roku. Úplne sme rozbili kompletný súbor orgánov štátnej správy, masívne sme prešli z integrovaného modelu na dezintegrovaný, ale nikdy sme neposudzovali tento zásah ako taký. Dostali sme zákony, ktoré boli v časovej tiesni, a dostali sme zákony, ktoré, keď sa neschváli jeden, tak vlastne padne celá reforma. Pod týmto nezmyselným tlakom sa vlastne celý súbor schválil a ten stav, ktorý tam je, pre objektívnych, ale aj neobjektívnych kolegov, nech sa páči, posudzujte ho, komu sa ten stav páči, nech sa páči, mne sa teda nepáči a v každom prípade z tejto situácie vyvodzujem dôsledky, kde sme prerokovali zdravotnú reformu, základné východiská, rozsahy, kde sme posudzovali ekonomický, sociálny rámec, občiansky, profesijný, lekársky a podobne. Je ďalšie množstvo reforiem, o ktorých sa tu rozpráva, ale pritom nikdy sme žiadnu koncepciu so základnými ideovými východiskami, ktoré máme posúdiť a dať vláde nejaké odporúčanie, či ju schválime, alebo neschválime, tu nemali. A keď teda dokonca z koaličného prostredia, teda bývalého koaličného prostredia príde tento návrh, pre mňa je to pozitívny signál, že je pravda, asi širšie politické spektrum registruje istú mieru sociálnej neúnosnosti a teraz treba, samozrejme, posúdiť návrh, či riešením tohto stavu je takýto výbor. Vážené kolegyne, kolegovia, pre mňa jednoznačne takýto výbor riešením je. To, čo povedal pán kolega Tkáč, s tým ja úplne súhlasím a presne o tomto to je. Keď pozriete každý materiál OECD, s ktorým tu aj pán podpredseda vlády včera veľmi výrazne pracoval a chcel o niečom hovoriť, hovorí sa o medzirezortnej koordinácii, ktorá naozaj absentuje, nefungujú orgány, nefunguje širšie zapojenie, inštitúcie občianskej spoločnosti, teraz myslím, odborové, profesijnú reprezentáciu, základný výskum, smer aplikovaného výskumu a dostať ju  do riadenia štátu, ktorý má, samozrejme, nielen oponentskú, ale aj konzultačnú úlohu. Prostredníctvom tohto možno začať organizovať granty, ktoré pomôžu aktivizovať našu vedeckú podvyživenú obec a nejakým spôsobom ich intenzívnejšie zapojiť do správy štátu. A keďže sa to nepodarí pravdepodobne na úrovni vlády aktivizovať, jedine, kde to môžeme urobiť, je na úrovni parlamentu. Ja si myslím, že práve takýto výbor, keby sme ho schválili, nech ho schválime ad hoc, práve v čase, keď akcelerujú významné reformy, pravdepodobne iba na toto volebné obdobie si viem predstaviť. No tento výbor môže posúdiť širšiu situáciu aj vo vláde a môže dať Národnej rade nejaké odporúčania. Treba povedať aj to, ak urobíme z toho výboru takzvaný „odkladací výbor“, kde dáme poslancov iba preto, aby tam boli, tak je zbytočný. Ak ale využijeme pracovný charakter, možný pracovný charakter tohto výboru, tak dajme tam z každého politického klubu ľudí, ktorí prejavujú záujem o koncepčnú prácu, ktorí majú aj osobnú kapacitu na to, aby posudzovali skutočnosti dôležité pre správu štátu, ktorí majú možno už až skoro vedeckú úroveň a takýto výbor v konečnom dôsledku môže výrazne pomôcť situácii na Slovensku. Teda čisto technicky, nie ideologicky, nie politicky dávam k dispozícii svoj názor. Som presvedčený, že zriadenie takéhoto klubu je kvalitatívnym posunom a že môže práci parlamentu Slovenskej republiky pomôcť. Ďakujem za pozornosť. (Potlesk.)